**MTA TÁRSADALOMTUDOMÁNYI KUTATÓKÖZPONT**

**SZOCIOLÓGIAI INTÉZET**

1097 Budapest, Tóth Kálmán u. 4. 1250 Budapest, Pf. 20   
Telefon: (1) 224 0770, e-mail: szi.igazgato@tk.mta.hu; honlap: ww.szociologia.tk.mta.hu

Igazgató: Csizmady Adrienne, PhD

**I. A kutatóhely fő feladatai 2019. január 1. és augusztus 31. közötti időszakban**

Az MTA TK Szociológiai Intézetének alapvető feladata társadalomtudományi, ezen belül szociológiai alapkutatások végzése. A kutatók a hazai társadalmi problémákat empirikusan és elméletileg, többnyire összehasonlító módszerekkel, a nemzetközi tudományosság diskurzusába ágyazottan vizsgálják. Az Intézet három tudományos osztályba szerveződve végzi kutatómunkáját:

A *Társadalmi Integráció és Társadalompolitika Osztály* munkatársai nemzetközi kontextusba ágyazva vizsgálják a mai magyar társadalom jövedelmi, térbeli és értékrendbeli rétegződésének trendjeit, és egyes társadalompolitikai területek rétegződésre és jólétre gyakorolt hatását. Az osztály kiemelt feladatai tartozik a hazai társadalmi integrációs folyamatok komprehenzív vizsgálata.

A *Módszertani és Kutatástörténeti Osztály* szervezi az intézeti kutatók elé kerülő kvalitatív és kvantitatív módszertani dilemmák belső diszkusszióját, továbbá gyűjti és rendszerezi a TK-ban folyó kutatások adatbázisait és eredményeit.

A *Társas Kapcsolatok és Hálózatelemzés Osztályon* a kapcsolathálózatok alakulásával, a családok helyzetével, család- és nyugdíjpolitikával, valamint emlékezetpolitikával kapcsolatban zajlanak kvantitatív és kvalitatív kutatások.

Az Intézet közfeladatai közé tartozik a **European** **Social Survey** (ESS) magyarországi felmérésének koordinációja, illetve a 2001 óta folyó kutatások adatbázisainak és dokumentációjának rendezése és a szabad hozzáférés biztosítása.

A **Kutatási Dokumentációs Központ** (KDK) a hazai szociológiai kutatások adatbázisait és eredményeit, illetve az elmúlt 50 év legbefolyásosabb szociológusainak szakmai hagyatékát kezeli. A KDK és a **20. Század Hangja Archívum** együttesen Magyarország legnagyobb nyilvános, digitális társadalomtudományi archívuma. Az MTMT Bizottsága által is minősített adatrepozitórium kutatók, egyetemi hallgatók és a szélesebb közönség számára is díjmentesen biztosít kutatási anyagokat.

A **Módszeresen** társadalomtudományos módszertani vitasorozat célja a kötött tananyagokba nehezebben beilleszthető, illetve a kutatók képzése óta eltelt időszakban felmerült kurrens módszertani viták és innovatív eljárások megismertetése a szakmai közönséggel.

A rendszeres **Jour Fixe** viták a kutatók megjelenés előtt álló tanulmányainak, publikációinak nyilvános vitájára adnak lehetőséget külső és belső opponensek bevonásával.

A **Socio.hu** Társadalomtudományi Szemle a Szociológiai Intézet nyílt hozzáférésű, kettős anonim referensi rendszerben (double-blind peer review) lektorált online szakfolyóirata.

**II. A 2019. január 1. és augusztus 31. között elért kiemelkedő kutatási és más jellegű eredmények**

Az Intézetben harminc, részben külső finanszírozású alap- és/vagy alkalmazott kutatási és/vagy ösztöndíjas program zajlott 2019. év elejétől augusztus végéig. Ezek között található két Horizon 2020, két European Commission-DG Employment, egy EU FP7, tizennégy NKFIH által támogatott kutatás, és öt COST projekt. A Nemzeti Kulturális Alap (NKA) egy, az MTA Társadalomtudományi Kutatóközpont három könyvkiadást támogatott. A Socio.hu folyóirat kiadását pedig az MTA, az NKA és a Nemzetközi Visegrádi Alap támogatta.

**a) Kiemelkedő kutatási eredmények**

A kutatások segítenek megismerni a mai magyar társadalom működési mechanizmusait, és alapul szolgálhatnak a helyi társadalom- és fejlesztési politikák kidolgozásához, a vidékpolitika megújításához (a, h, n), a magyar társadalom egyenlőtlenségeinek és rétegződésének feltárásához (e, f, n) a családpolitika tervezéséhez (k, l, t, u), a kultúrpolitika alakításához (m), a munkaerőpiaci helyzet hatékonyságának megismeréséhez (b, c, g), a kulturális örökség megőrzéséhez (m, p), az energiahatékony eszközök bevezetéséhez (o, s). Vizsgálják Magyarország társadalmi helyzetét az Európai Unión belüli összehasonlításban (d), és az éghajlatváltozás kockázatát és társadalmi kérdéseit (r). Emellett a tudomány- és eszmetörténeti kutatások elengedhetetlenek a múlt örökségének feldolgozásához és megőrzéséhez (i,j).

**(a)** A **Ruralization**(H2020) projekt célja olyan ruralizációs folyamat elindítása, ami ellensúlyozni tudja az urbanizációt, azaz olyan fejlődés, amely vidéki környezetben ösztönöz új generációkat a meglévő és új gazdasági és társadalmi fenntarthatósági lehetőségek kiaknázására. Ezek a lehetőségek mindkét csoportot szolgálják: a vidéki térségek lakosainak abban segítenek, hogy leküzdjék a helyhez kötöttség és a gazdasági lehetőségek hiányának nehézségeit, az újonnan érkezőket pedig abban támogatja, hogy új és innovatív perspektívákat és hálózatokat hozzanak a vidéki területekre. A kutatás 2019-ben májusában indult. Első lépések közé tartoztak: a korábbi kutatási eredmények összegyűjtése, rendszerezése; kapcsolatfelvétel a hasonló témájú futó projektek vezetőivel.

**(b)** A **Crowd work – új utak az európai szakszervezetek előtt** (EC-DG Employment, 2019-2021) nemzetközi projekt olyan új munkavégzési formát vizsgál, ami egy internetes platform segítségével földrajzilag szétszórt munkavállalók között oszt ki tömegesen munkafeladatokat. A "crowd work" jelensége jelentős kihívás elé állítja a politikai döntéshozókat, a szakszervezeteket és a munkaügyi hivatalokat is. A projekt célja feltérképezni a crowd work formáit, a hozzá kapcsolódó szakszervezeti stratégiákat, és a szükséges nemzeti és uniós politikai döntéseket. A beszámolási időszakban a szakirodalom feldolgozása, a meglévő empirikus felmérések eredményeinek és módszertanának ismertetése zajlott. Továbbá előzetes interjúk készültek munkajogászokkal és független szakértőkkel, ami alapján már most látható, hogy a platform munkavégzés egész Európában, így Magyarországon is dinamikusan fejlődik, miközben számos kérdés tisztázatlan, pl. a munkavállalók jogállásával, munkakörülményeivel, adózásával kapcsolatban.

**(c)** Az **INVOlvement of Trade UNions in the European Semester - INVOTUNES** (EC-DG Employment 2018-19) kutatás célja a szakszervezetek Európai Szemeszterben való részvételének vizsgálata nyolc tagállamban; a Szemeszter és a nemzeti szakpolitika-csinálás, kiváltképp a társadalmi párbeszéd egymásra hatásainak feltérképezése, a szakszervezetek ebben folyamatban játszott szerepének bemutatása; a szemeszter uniós és nemzeti szintű ciklusaiban a szakszervezetek hatásának bemutatása, illetve e hatás növelésének lehetőségei. A kutatás meghatározott, a szakszervezetek szempontjából különösen releváns szakpolitikákra irányul, mint például a foglalkoztatás, béralku, az EU 2020 Stratégia keretében megfogalmazott társadalmi védelmi és befogadási politikák, az 2014-2018 időszakra fókuszálva.

**(d) A European Social Survey** (ESS) egyedülálló lehetőséget biztosít az európai társadalmak állapotának feltérképezésére, az országok, ország csoportok közötti különbségek és az időbeli változások nyomon követésére, a magyar társadalomban zajló folyamatok nemzetközi összehasonlításban való értelmezésére. Az ESS-nek 2019-ben 148ezer regisztrált felhasználója volt világszerte, ebből 2450 magyar regisztrált (1600 diák, 400 kutató illetve egyetemi oktató, és 230 PhD hallgató). 2019 során a 9. kutatási hullám adatfelvételi fordulójának szervezése, végrehajtása és a felvett adatok minőségének ellenőrzése történt. Ezen kívül folyamatosan megvalósult a ESS sztenderdeknek való megfelelés folyamatos monitorozása. Tárgyévig bezárólag az ESS adatainak felhasználásával 3903 nemzetközi publikáció született; 53 magyar szerző által jegyzett nemzetközi publikáció készült (ebben a tekintetben a 17. legjobban publikáló ország Magyarország). 2019-ben az ESS vezető kutatói szerkesztésében jelent meg az Intersections periodika különszáma 10 angol nyelvű publikációval.  Az ESS-t közel 20 magyar egyetemen használják  elsősorban társadalomtudományi és módszertani kurzusokhoz, statisztikai oktatásban, disszertációk és évfolyamdolgozatok készítéséhez, kutatásokban. Az ESS a kétévente megrendezésre kerülő nemzetközi konferenciáját Mannheimben tartotta, melyen négy magyar előadó szerepelt az MTA TK-ból. Az ESS konzorciummal közösen benyújtott H2020-as pályázat (ESS SUSTAIN2) támogatást nyert 2019-ben.

**(e) Törésvonalak a magyar társadalom szerkezetében: a fogyasztás, az intézmények és a területi különbségek hatásai** (NKFIH K 128965, 2018-2021) projekt célja, hogy szociológiai szempontokat érvényesítve feltárja a politika, a területi különbségek, az anyagi és kulturális fogyasztás, a munkaerőpiac, az intézmények és szervezetek, valamint az egészségi állapot hatásait a magyar társadalom szerkezetére. A jelenkori magyar társadalom folyamatait elemezve azt mutatja be, ahogy a rétegződés új irányai, a területi egyenlőtlenségek, a munkaerőpiac működése, az anyagi és kulturális fogyasztás funkciója, a politika és az intézmények az újraelosztás rendszerein vagy az egészségügy, az oktatás szabályozásán keresztül létrehozzák vagy fenntartják az egyenlőtlenségeket. Elkészültek az első elemzések a munkaerőpiac ás társadalmi egyenlőtlenségek témakörében.

**(f) Az Egyenlőtlenségek és egyensúlytalanságok a nagy hálózatokban** (NKFIH K 129124, 2018-2021) kutatás célja, hogy a társadalmi egyenlőtlenségeket interdiszciplináris nézőpontból (társadalom- és természettudósok együttműködésében), hálózati jellegű „big data” adatforrások segítségével vizsgálja. Az első évében a kutatás elméleti megalapozása, az adatok tisztítása és adatharmonizáció történt. A munkatársak emellett jelentős haladást értek el két konkrét kutatási témában: a társadalmi hálózatok és lokális egyenlőtlenségek, valamint a korrupció és összejátszás területén.

**(g) A Karriermodellek és karrierépítés a kutatás-fejlesztésben. Különbségek és egyenlőtlenségek a munkaerőpiaci lehetőségek, a személyes kapcsolathálók és a munka-magánélet egyensúlya tekintetében** (NKFIH K 116102, 2016-2021) kutatás fő célkitűzése, hogy feltárja és értékelje a különböző karriermodelleket, valamint a tudományos előmenetelt segítő és akadályozó tényezőket a kutatás-fejlesztés területén Magyarországon. 2019-ben egyrészt 21 felsőoktatási intézmény felsővezetőjével készült interjú a női esélyegyenlőségről és a nemek közötti egyenlőségről, másrészt folytatódott az online kérdőíves felmérés a külföldön dolgozó magyar kutatókról, valamint a tavalyi adatfelvételek elemzése.

**(h)** A **várostervezés szociológiája - várostervezés és társadalom** (NKFIH K 124940, 2017-2021) kutatás egy viszonylag új nemzetközi kutatási irány (policy mobility) indikátorai alapján vizsgálta a mintatelepülések várostervezési dokumentumait. Ennek az évnek a kutatási feladatai közé tartozott: a nemzetközi elméleti és módszertani szakirodalom feldolgozása, esettanulmányokhoz szükséges anyaggyűjtés, az első interjúk elkészítése és a survey kutatás első hullámának lebonyolítása.

**(i) A Diszkontinuitások – a magyar szociológia 1960 és 2010 között** (NKFIH K 115644, 2016-2019) kutatás a folytonosságot és a megszakítottságot vizsgálta az 1960-2010 közötti magyar szociológiai tudástermelésben. Bár az 1960-as években kiépült hazai szociológiát meghatározta az a körülmény, hogy a szocialista rendszer keretei között formálódott, melyben szinte folytonos volt a politikai befolyás, a korabeli tudományos eredmények és módszerek mégsem írhatók le pusztán “szocialista szociológiaként” – sőt megkerülhetetlen, olykor nemzetközileg is egyedülálló kutatások zajlottak és a relatíve zárt országhatárok ellenére kimutatható a nemzetközi trendekhez való alkalmazkodás is. A projekt számba vette a magyar szakmai örökség máig ható, hasznosítható elemeit, azokat a kutatási stratégiákat, melyek érdemben járultak hozzá a nemzetközi szociológiai gondolkodáshoz. A kutatás elsősorban a 20. Század Hangja Archívum és Kutatóműhely egyedülálló társadalomkutatási gyűjteményeire és e kutatócsoport tagjainak munkájára épült, melyhez a korábbi OTKA támogatások már eddig is nélkülözhetetlen segítséget nyújtottak.

**(j) Az Emlékezettörténet Keleten: Magyarország 1945-2004** (NKFIH PD 115736, 2016-2019) történeti szociológiai kutatás célja hozzájárulni a magyar kulturális örökség eddig ismeretlen rétegeinek feltárásához. A kutatás eredményként elkészült az 1945 utáni emlékezettörténet kötet három időszakra bontva: 1944-49, 1960-as évek, 1990-es - 2000-es évek. Az elsősorban levéltári kutatáson és sajtóelemzésen alapuló kutatás feltárta, hogy Magyarország mivel járult hozzá a mai emlékezeti kánon kialakulásához, és egyúttal kritikai nézőpontot nyújt a jelenkori emlékezetpolitikai vitákra is.

**(k) A fertilitással kapcsolatos ismeretek és az ismeretátadás hatékonysága** (NKFIH PD 123789​, 2017-2021) kutatás fő célja megvizsgálni, hogy a még gyermekvállalás előtt álló férfiak és nők milyen tudás birtokában hoznak döntést arról, hogy meddig halasztják a gyermekvállalást. Vajon rendelkeznek kellő információval a termékenységet befolyásoló tényezőkről és az egyre inkább népszerű asszisztált reprodukciós eljárásokról? A kutatás idei szakasza feltárta, hogy vizsgált emberek nem rendelkeznek koherens tudással a gyermekvállalást befolyásoló tényezőkről és keveset tudnak az asszisztált reprodukciós eljárások korlátairól.

**(l)** [**Az abortuszszabályozás szigorításának hatása az újszülöttek egészségére, valamint a gyerekek és a szülők gazdasági, társadalmi jellemzőire**](https://szociologia.tk.mta.hu/az-abortuszszabalyozas-szigoritasanak-hatasa) **(**NKFIH FK 124384, 2017-2020) kutatás KSH Élveszületési, Csecsemőhalálozási adatbázisainak, valamint a Népszámlálások adatbázisainak felhasználásával. Tárgyévben a szabályváltozás születéskori egészségi állapotra gyakorolt hatásának vizsgálata folytatódott, valamint az érintett gyerekek szocio-demográfiai jellemzőit érintő rövidtávú hatások vizsgálata. Az eredmények arra utalnak, hogy a terhességmegszakításhoz való hozzáférés korlátozása negatívan hatott az érintett gyerekek születéskori egészségi állapotára. A rövidtávú hatások elemzése arra utal, hogy látható némi negatív hatás az érintett gyerekek 1990-es iskolázottságára, de a becslések meglehetősen bizonytalanok. Ezek az eredmények nem tekinthetők meggyőző bizonyítéknak a terhességmegszakításhoz való hozzáférés szigorításának a szakirodalom alapján feltételezett negatív hatásainak alátámasztására.

**(m) A Cirkuláció és disszenzus a magyar kulturális elitben** (NKIFIH FK 124042, 2017-2020) kutatás célkitűzése a magyar kulturális elitben zajló változások és folyamatosság vizsgálata. A kutatás tárgyévi szakaszában a kulturális elit reputációs hálózatait vizsgálták. Az eredmények alapján látható, hogy a network homogenitás, azon belül is a politikai szekértáborok léte szerepet játszik abban, hogy kiket tekintenek az emberek a legtekintélyesebb szereplőknek a kulturális elitben. A hálózat MRQAP elemzése alapján a politikai homofília meghatározó szerepet játszik az elit strukturálódásában.

**(n)** Az MTA által támogatott **Mobilitás Kutatási Centrumban** (KEP) folyó átfogó kutatás a magyar társadalom integrációs, mobilitási és migrációs folyamatait vizsgálja két egyetem és két MTA kutatóközpont részvételével. Tárgyévben 14 altémában történt adatfelvétel, interjúzás, elemzés. Két könyv jelent meg és 23 tanulmány készült el.

**(o) Az energiahasználat társadalmi kihívásai kutatás a** TK Nagy Inkubátor keretéből (2017-2019) finanszírozott, és az energiához való hozzáférés társadalmi egyenlőtlenségeire, és ezen belül különösen az energiaszegénység kérdésére fókuszál. A 2019-es évben a projekt keretében készült kvantitatív adatelemzés alapján az eddig elérhetőnél frissebb (az elmúlt évek szakpolitikai változásai hatását már magában foglaló) elemzés készült az energiaszegénység hazai mértékére, és az érintett háztartások főbb típusaira vonatkozóan. Az év során három helyszínen készült esettanulmányok pedig az energiaszegénység háztartási és települési szintű társadalmi és környezeti következményeit elemezték. A kutatás eredményeinek bemutatására 2019-ben nemzetközi konferencián kerül sor, illetve nemzetközi publikáció jelenik meg, egy szerkesztett kötet a kelet-közép-európai energiaszegénységről a Routledge gondozásában.

**(p) A Cultural heritage (MTA TK) MTA TK Inkubátor** projekt célja volt, hogy azonosítsa a kulturális örökség kutatása során azokat a legfontosabb témákat, amelyek az EU-s felhívásokban megjelentek (2018-2020). A második célkitűzés a kulturális örökség tervezésével és kezelésével kapcsolatos ismeretek és információk új eredményekre vezető kutatása. A program 2019-ben csatlakozott egy nemzetközi H2020 projekt konzorciumhoz (DICE, Új integratív kulturális tapasztalatok tervezése), valamint 50 nemzetközi és hazai előadó részvételével zajló konferencia is megrendezésre került az MTA TK-ban. A kutatásból négy angol nyelvű publikáció készült.

**(r)** Az **Impressions** (EU, FP7) kutatás célja az éghajlatváltozás miatti rendkívüli helyzetek kialakulásakor használható stratégiák kidolgozása, melyek segíthetik a nemzetközi szervezetek,  a kormányok és az önkormányzatok vezetőinek felkészülését a rendkívüli helyzetek kezelésére. A kutatás 2018-ban befejeződött, de eredményei jól használhatók a hazai Intergovernmental Panel on Climate Change  (IPCC) jelentés elkészítésében, ami elsősorban a döntéshozók számára foglalja össze a klímaváltozással kapcsolatos tudományos eredményeket.  Ezen kívül a kutatási eredmények hasznosulnak Óbuda – Békásmegyer önkormányzat klímastratégiájának  elkészítésében is, amire a munkatársak felkérést kaptak tárgyévben.

**(s) A lakosság energetikai preferenciáiról, az** MTA Energiatudományi Kutatóintézettel közös kutatás az energiapolitika szereplői és a lakosság közötti kommunikáció hatékonytalanságának okait kutatta. A tavalyi évi empirikus vizsgálat folytatásaként tárgyévben értelmezési kísérletek folytak az Kutatóintézet modellszámításain alapulva, szociológiai szempontok hozzáadásával. A közös modell-építés segítségével sikerült tovább pontosítani a mérnök kollégák igényeit.

**(t)** **Az ideológia és pragmatizmus a szakpolitikában** (Bolyai János Kutatási Ösztöndíj​, 2016-2019) kutatás a 2010 utáni családpolitikai tervezeteket és szakpolitikai reformokat elemzi. Az eredmények azt mutatják, hogy a Csillag és Szelényi (2015) által leírt „posztkommunista tradicionalizmus” vezető ideológiaként van jelen, és a szimbolikus szinttől a konkrét szakpolitikai döntések felé haladva azonban a konzisztencia gyengül. Az ideológiát elemeire bontva az is kirajzolódik, hogy a munkával kapcsolatos hozzáférési szabályok inkább konzisztensek a tradicionalista ideológiával, mint a nemi szerepekkel.

**(u)** **Az apák szerepe a különélő gyermekeik nevelésében** (Bolyai János Kutatási Ösztöndíj​, 2018-2021) kutatás azt vizsgálja, hogy mely tényezők befolyásolják az apák részvételét a tőlük különélő gyermekeik életében. A kérdés vizsgálata azért is fontos, mert az apák egyre intenzívebben részt vesznek a kiskorú gyermekeik életében, miközben a válások, felbomlott kapcsolatok nagy száma miatt egyre több apa nem él együtt a gyermekével. Tárgyévben 25 félig strukturált interjút készült különélő apákkal azzal kapcsolatban, hogy miként tartják a kapcsolatot a gyermekeikkel. Az eredmények azt mutatják, hogy a szülők szocio-demográfiai háttere kulcsfontosságú abban, hogy a különélő szülők miként tartják a kapcsolatot a gyerekeikkel. A magasabb iskolai végzettségű, jobb anyagi helyzetű apák szorosabb kapcsolatot tartanak és rendszeresebben fizetik a tartásdíjat, valamit a körükben megfigyelhető, hogy egyáltalán felmerül a váltott gyermekfelügyelet gondolata. Az alacsony társadalmi helyzetű felek inkább informális úton rendezik a tartásdíj kérdését egymás között, míg a legjobb társadalmi helyzetűek mediátorok segítségével egyezkednek.

b) Tudomány és társadalom

A kutatási tapasztalatok laikusok körében történő elterjesztésére fokozott figyelem fordult 2019-ben is. A munkatársak a rádió- és egyéb médiaszereplések mellett az MTA TK-ban vándorkiállítást, továbbképzést, konferenciát, science cafét szerveztek, és szabadon hozzáférhető folyóiratot szerkesztettek. Az Intézet programjairól, tudományos eredményeiről és a socio.hu híreiről a közösségi médiában rendszeres tájékoztatást kapnak az érdeklődők.

A felsőoktatási hallgatók, oktatók és kutatók számára szervezett módszertani vitákon (Módszeresen) videofelvétel is készült, amely a KDK repozitóriumából mindenki számára elérhető. Az eddig elkészült anyagokat rendszeresen használják felsőoktatási intézményekben is.

**III. kutatóhely hazai és nemzetközi K+F kapcsolatai a 2019. január 1. és augusztus 31. közötti időszakban**

Az Intézet az üzleti szférával ápolt kapcsolati kiterjednek a Magyarországon működő autóipari nagyvállalatokra, szakszervezetekre és a bankszektor számos képviselőjére. Az együttműködés a magáncégek esetében főleg esettanulmányok készítését jelentette, az érdekvédelmi és szakmai szervezeteknél, hivataloknál az ehhez szükséges háttérinformációk megszerzésére irányult a konzultáció.

Az Intézet munkatársai több 69 előadást tartottak külföldi, további 50-et hazai konferenciákon, valamint 9 nemzetközi és 12 hazai tudományos rendezvényt szerveztek. 11-en nemzetközi, 17-en pedig hazai tudományos folyóirat szerkesztői és/vagy főszerkesztői. A szakmai kapcsolatokat a munkatársak által vállalt 91 hazai és 74 nemzetközi opponencia, lektorálás, szakértői tanácsadás tovább erősíti.

A közlemények mellett egy-egy rangos megbízás, illetve kitüntetés is jelezte a nemzetközi tudományos közösség egyes kutatók iránti megbecsülését. Az Intézet munkatársa a European Network for Social Policy Analysis jelenlegi társelnöke.

A kutatók többsége oktatóként is tevékenykedik, angol és magyar nyelven tanítanak a BME, a CEU, a Corvinus, az ELTE, a Debreceni Egyetem, a MOME, az IBS, a SOTE és a Károli Gáspár egyetemen, ahol 35 elméleti és 27 gyakorlati kurzust tartottak, 34 PhD témavezetést vállaltak, valamint 1TDK, 31 BA és 16 MA diplomamunka témavezetői feladatait látták el. Külföldi egyetem többen, hazai doktori iskolában 6-an oktattak, kettő kutató doktori iskolát vezetett.

**IV. A 2019. január 1. és augusztus 31. között elnyert fontosabb hazai és nemzetközi pályázatok rövid bemutatása**

A 2019-ben elnyert támogatások segítségével további lehetőség nyílik a hazai, illetve európai társadalomtudományi összehasonlító vizsgálatokra:

A kiemelkedő eredmények fejezetben bemutatott **European Social Survey** kutatás további támogatást nyert: Az ESS konzorciummal közösen benyújtott H2020-as pályázat (ESS SUSTAIN2) támogatást nyert 2019-ben. A három éves projekt 2020 januárjában indul, és a survey típusú komparatív kutatások fenntarthatóságát, módszertani megújulását, és a survey módszertan új kihívásokhoz – csökkenő válaszadási hajlandóság, növekvő mobilitás) való illeszkedésének lehetőségeit kutatja.

**V. A 2019. január 1. és augusztus 31. között megjelent jelentősebb tudományos publikációk**

**Albert, Fruzsina; Dávid, Beáta; Kmetty, Zoltán; Kristóf, Luca**; Róbert, Péter; Szabó, Andrea (2019): Mapping the Post-communist Class Structure: Findings from a New Multidimensional Hungarian Class Survey. East European Politics And Societies, 32(3):544-565. Impakt faktor: 0.817. <http://real.mtak.hu/73186/>

[**Győri, Ágnes; Czakó, Ágnes;** Horzsa, Gergely (2019) Innovation, financial culture, and the social-economic environment of SMEs in Hungary](https://szociologia.tk.mta.hu/gyori-agnes-czako-agnes-horzsa-gergely-2019). East European Politics and Societies, 20(10): 1-29. SAGE, IF: 0,83. <http://real.mtak.hu/100012/>

**Hajdu, Gábor; Sik, Endre** (2019): Are the work values of the younger generations changing? (2019) In: O'Reilly, Jacqueline; Leschke, Janine; Ortlieb, Renate; Seeleib-Kaiser, Martin; Villa, Paola (eds.) Youth Labor in Transition: Inequalities, Mobility, and Policies in Europe. New York: Oxford University Press, 626-659. <https://www.oxfordscholarship.com/view/10.1093/oso/9780190864798.001.0001/oso-9780190864798-chapter-21>

**Hajdu, Gábor**; Hajdu, Tamás (2019): Ambient temperature and sexual activity: Evidence from time use surveys Demographic Research, 40, 307-318. Impakt faktor: 1. 478. <http://real.mtak.hu/91576/>

## [**Kovács, Éva** (2019): Talkin’ ’bout a revolution. On the social memory of 1989 in Hungary (proof)](https://szociologia.tk.mta.hu/eva-kovacs-talkin-bout-a-revolution-on-the-social-memory). Routledge. <http://real.mtak.hu/99128/>

**Megyesi, Gergely Boldizsár; Csurgó, Bernadett; Kovách, Imre** (2019): After a long march: the results of two decades of rural restructuring in Hungary. Eastern European Countryside, 24(1). Impakt Faktor: 0.182. <http://real.mtak.hu/90804/>

**Messing, Vera** (2019): Conceptual and Methodological Considerations in Researching “Roma Migration” In: Magazzini, Tina; Piemontese, Stefano: Constructing Roma Migrants: European Narratives and Local Governance. London: Springer, 21-35. <https://link.springer.com/book/10.1007/978-3-030-11373-5>

**Takács, Judit**; Karafillakis, Emilie; Simas, Clarissa; Jarrett, Caitlin; Verger, Pierre; Peretti-Watel, Patrick; Dib, Fadi; De Angelis, Stefania; Ali, Karam Adel; Pastore Celentano, Lucia & Larson, Heidi (2019): HPV vaccination in a context of public mistrust and uncertainty: a systematic literature review of determinants of HPV vaccine hesitancy in Europe Human Vaccines & Immunotherapeutics, Published online: 20 Feb 2019, pp 1-14. DOI: 10.1080/21645515.2018.1564436; Impakt Faktor 2.229.

[**Takács, Judit; Szalma, Ivett** (2019): Democracy deficit and homophobic divergence in 21st century Europe](https://szociologia.tk.mta.hu/judit-takacs-ivett-szalma-2019-democracy-deficit-and-homophobic). Gender, Place & Culture. Q1; Impakt Faktor: 1.468. <http://real.mtak.hu/94558/>

[**Takács, Judit** (2019): How involved are involved fathers in Hungary? Exploring caring masculinities in a post-socialist context](https://szociologia.tk.mta.hu/takacs-judit-2019-how-involved-are-involved-fathers-in-hungary). Families, Relationships, and Societies. <http://real.mtak.hu/101794/>

**Zombory, Máté** (2019): Traumatársadalom. Az emlékezetpolitika történeti-szociológiai kritikája. Budapest, Kijárat. <http://kijarat.hu/valaszt.php?sor=1>